"Ninsab ferm kuntent li l-Kunsill issa kien kapaċi jadotta din id-Deċiżjoni. Dan huwa messaġġ politiku importanti...". Jean Asselborn, President tal-Kunsill Il-Kunsill adotta deċiżjoni li tistabbilixxi miżuri proviżorji fil-qasam tal-protezzjoni internazzjonali għall-benefiċċju tal-Italja u l-Greċja. Din id-deċiżjoni tistabbilixxi mekkaniżmu ta' rilokazzjoni temporanju u eċċezzjonali fuq sentejn mill-istati membri l-aktar esposti l-Italja u l-Greċja lejn stati membri oħra. Hija ser tapplika għal persuni fi bżonn ċar ta' protezzjoni internazzjonali li waslu jew li qed jaslu fit-territorju ta' dawk l-istati membri mill-15 ta' Awwissu 2015 sas-16 ta' Settembru 2017. Jean Asselborn, il-Ministru tal-Lussemburgu għall-Immigrazzjoni u l-Ażil u l-President tal-Kunsill qal: "Ninsab ferm kuntent li l-Kunsill issa kien kapaċi jadotta din id-Deċiżjoni. Dan huwa messaġġ politiku importanti. Fil-fatt, l-ewwel rilokazzjonijiet ta' nies fil-bżonn ta' protezzjoni internazzjonali tista' tibda malajr. Fl-istess ħin, il-"hotspots" fl-Italja u l-Greċja issa għandhom il-bażi legali neċessarja biex jibdew jaħdmu. Issa li l-Kunsill qed jiddiskuti proposta addizzjonali ta' rilokazzjoni ta' emerġenza, huwa importanti ħafna li l-ewwel mekkaniżmu jiġi stabbilit u jibda jagħmel l-effetti tiegħu". Fl-20 ta' Lulju, ir-rappreżentanti tal-gvernijiet tal-istati membri mlaqqa' fil-Kunsill qablu b'kunsens dwar it-tqassim ta' 32 256 persuna. Huma qablu li jaġġornaw iċ-ċifri sa Diċembru 2015 bil-ħsieb li jintlaħaq l-għadd globali ta' 40 000 skont l-impenji li ttieħdu fil-Kunsill Ewropew tal-25 u s-26 ta' Ġunju 2015. L-istati membri li jieħdu sehem fil-mekkaniżmu ser jirċievu s-somma sħiħa ta' EUR 6 000 għal kull persuna rilokata. Il-proċedura speċjali għall-adozzjoni tad-deċiżjoni tistabbilixxi li l-Kunsill ser jikkonsulta mal-Parlament Ewropew. Fid-9 ta' Settembru l-Parlament Ewropew adotta l-opinjoni tiegħu. Id-Danimarka u r-Renju Unit mhumiex qed jieħdu sehem f'din id-deċiżjoni. Deċiżjoni tal-Kunsill li tistabbilixxi miżuri proviżorji fil-qasam tal-protezzjoni internazzjonali għall-benefiċċju tal-Italja u l-Greċja (14 ta' Settembru 2015) Riżoluzzjoni dwar ir-rilokazzjoni mill-Greċja u l-Italja ta' 40 000 persuna fi bżonn ċar ta' protezzjoni internazzjonali It-tiftix ta' soluzzjonijiet għal pressjonijiet migratorji (informazzjoni ġenerali) Ara l-paġna tal-laqgħa